præsidentvalget i USA 2024
Det kommende præsidentvalg i USA bliver afholdt tirsdag den 5. november 2024. De to spidskandidater til dette 60. amerikanske valg er den siddende præsident, Joe Biden, og den forhenværende præsident, Donald Trump.
På nationalt plan er der ingen officiel dato for, hvornår man senest skal melde sit kandidatur; datoen varierer fra stat til stat, og deadline ligger generelt i sensommeren 2024, så flere kandidater kan komme til.
I september 2023 er der i alt 15 kandidater til posten som USA’s præsident. Heraf stiller tre op for Det Demokratiske Parti, 11 for Det Republikanske Parti, mens en enkelt stiller op for det lille venstreorienterede parti Green Party, US.
Valgets spidskandidater er to ældre herrer; hvis Biden bliver genvalgt, vil han ved indsættelsen i januar 2025 være 82 år. Vinder Trump valget, vil han ved indsættelsen være 78 år.
Først ved primærvalgene afgøres det, hvem partiernes præsidentkandidater er. Primærvalgene afholdes i de enkelte delstater i perioden marts til september 2024, dog afholdes de fleste primærvalg på Super Tuesday, der ved dette 60. præsidentvalg falder den 5. marts.
Den siddende præsident, Joe Biden, er demokraternes spidskandidat. Robert F. Kennedy Jr., nevø til John F. Kennedy, er på mange måder også en stærk kandidat, men han er udfordret af at være en skarp vaccinekritiker.
Af de 11 republikanske kandidater, der p.t. er opstillet, ses tidligere præsident Donald Trump som spidskandidat, fulgt af bl.a. Ron DeSantis, Mike Pence og Nikki Haley.
Cornel West, politisk aktivist og tidligere professor i filosofi ved Havard, stillede den 5. juni op for det lille venstreorienterede parti People's Party, men flyttede den 14. juni sit kandidatur til Green Party, US.
Cornel West, filosof, forfatter og politisk aktivist